<classify> Mabingwa Watetezi wa Kombe la Kagame Azam FC wamefanikiwa kutinga hatua ya nusu faainali ya michuano hiyo baada ya ushindi wa mabao 2-1 dhidi ya miamba kutoka Jamhuri ya Kidemokrasi ya Kongo DRC TP Mazembe katika Uwanja wa Nyamirambo mjini Kigali, Rwanda. Mazembe ndio walikuwa wa kwanza kupata goli mnamo dakika ya 21 lililofungwa na Ipamy Giovanni. Baada ya goli hilo Azam walijiuliza na hatimaye mshambuliaji mpya wa klabu hiyo Iddi Suleiman Nado aliyesajiliwa kutoka Mbeya City alisawazisha bao dakika ya 27 akimalizia mpira uliorudi baada ya kuokolewa kwa kichwa kufuatia mpira wa adhabu uliopigwa na Mzimbabwe, Bruce Kangwa kutoka kushoto. Iddi Nado huyo huyo ndiyo aliyesababisha faulo hiyo baada ya kuangushwa na Giovanni pembezoni mwa Uwanja kabla ya beki wa kimataifa wa Zimbabwe kwenda faulo iliyozaa bao lililoirejesha Azam mchezoni. Na sifa zimuendee mshambuliaji Mzambia, Obrey Chirwa aliyefunga bao la ushindi dakika ya 69 akimalizia krosi ya Abdul Haji Hama Hama kutoka upande wa kulia. Robo Fainali ya pili inaendelea hivi sasa kati ya KCCA ya Uganda na wenyeji, Rayon Sports wakati nyingine zitafanyika kesho, baina ya wenyeji wengine APR watakaomenyana na Manyema Union na Gor Mahia ya Kenya dhidi ya Green Eagles ya Zambia  <topic>: MICHEZO 